
A pedagógiai tehetséggondozás szerepe – egy esettanulmány alapján

Kulcsszavak: tehetségmodellek; tehetségfejlesztés; pedagógus; mikrovizsgálati módszer; esélyteremtés
A tehetséggondozást a nemzeti köznevelésről szóló 2011. évi CXC. törvény a magyar oktatásügy kiemelt céljának tekinti. Tanító szakos hallgatóként a témára vonatkozó szakirodalom áttekintése után egy esettanulmány alapján vizsgáltam a pedagógiai tehetséggondozás szerepét. Új, eddig ismeretlen forrásokat felkutatva mutattam be Boross Jolán cigány származású énekművész életútját. Ezt követően dr. Czeizel Endre 2x4+1 faktoros tehetségmodellje alapján mikrovizsgálati módszer alkalmazásával tanulmányoztam az életút egyes szakaszaiban a pedagógiai tehetséggondozás lehetőségeit, módszereit és eredményeit. Kutatásom az egyéni életút elemzésen túl mutató eredménye, hogy a többszörösen hátrányos helyzetű tehetséges személyek számára a pedagógiai tehetséggondozás sokrétű személyiségfejlesztéssel teremthet esélyt a többségi társadalomba való beilleszkedéshez. Ezen keresztül járulhat hozzá a tehetség kibontakoztatásához - ahogy Boross Jolán esetében a kiemelkedő énekművészi teljesítmény eléréséhez.



